31990R3713
L 358/29
JURNALUL OFÍCIAL AL UNIUNII EUROPENE
REGULAMENTUL (CEE) NR. 3713/90 AL COMISIEI
din 19 decembrie 1990
privind modalitățile de executare a deciziilor de acordare a subvențiilor din Fondul European de Orientare și Garantare Agricolă (FEOGA), secțiunea „Orientare”, pentru proiectele de îmbunătățire a condițiilor de transformare și comercializare a produselor agricole și a produselor pescărești menționate în Regulamentul (CEE) nr. 355/77 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 866/90 al Consiliului, din 29 martie 1990, privind îmbunătățirea condițiilor de transformare și comercializare a produselor agricole (1), și în special articolul 23,
întrucât Regulamentul (CEE) nr. 4256/88 al Consiliului din 19 decembrie 1988, de stabilire a normelor de aplicare a Regulamentului (CEE ) nr. 2052/88 în ceea ce privește Fondul European de Orientare și Garantare Agricolă (FEOGA) Secțiunea „Orientare” (2), a abrogat prin articolul 10 Regulamentul (CEE) nr. 355/77 al Consiliului (3), cu excepția dispozițiilor articolelor 6-15 și 17-23 cu privire la proiectele înaintate anterior datei de 31 decembrie 1989 iar, pentru sectorul pescuitului, înainte de 31 decembrie 1990;
întrucât Regulamentul (CEE) nr. 866/90 prevede la articolul 21 dispoziții tranzitorii în legătură cu plățile pentru proiectele înaintate în temeiul Regulamentului nr. 355/77; întrucât aplicarea articolului respectiv implică un grad mai mare de intervenție din partea statului membru;
întrucât trebuie în consecință definite informațiile obligatorii din cererile de plată, adresate Comisiei de către autoritatea desemnată de statul membru în conformitate cu articolul 17, alineatul (1) din Regulamentul (CEE) nr. 866/90;
întrucât, în scopul standardizării cererilor de plată, autoritățile desemnate trebuie să aibă la dispoziție un sistem informatizat;
întrucât Comisia trebuie informată de faptul că proiectele se desfășoară în conformitate cu condițiile și termenele prevăzute de deciziile de acordare a subvențiilor;
întrucât, pentru a permite un control eficient al cererilor de plată, statele membre trebuie să se asigure că toate documentele justificative pe baza cărora a fost calculată valoarea subvenției se află la dispoziția Comisiei timp de trei ani de la primirea ultimei tranșe din subvenție;
întrucât măsurile prevăzute în prezentul regulament sunt în conformitate cu avizul Comitetului pentru structuri agricole și dezvoltare rurală,
ADOPTĂ PREZENTUL REGULAMENT:
Articolul 1
(1) Solicitările de plată a avansurilor și a deconturilor trimestriale pentru proiectele care au fost subvenționate în cadrul Regulamentului (CEE) nr. 355/77 trebuie prezentate Comisiei de către autoritatea desemnată, în conformitate cu anexele II, III și IV la prezentul regulament.
(2) Începând cu al treilea trimestru din anul 1995, Comisia nu mai acordă avansuri.
(3) Autoritatea desemnată transmite Comisiei, cel mai târziu la trimiterea primului decont trimestrial, formularele prin care solicită beneficiarilor să depună cererea de plată. Formularele respective trebuie să conțină cel puțin descrierea modalităților de subvenționare a proiectului, un rezumat al cheltuielilor efectuate și un tabel comparativ cu investițiile prevăzute și investițiile realizate pe baza indicatorilor cantitativi și fizici, conform anexei I, punctul 3.
Aceeași autoritate comunică, în același interval de timp, metodele de control și textele dispozițiilor naționale de aplicare sau orice alt document administrativ privind punerea în aplicare a acțiunii.
De asemenea, ea comunică actualizarea ulterioară a documentației la care se face referire în prezentul alineat.
Articolul 2
Solicitarea de plată a avansurilor aferente unui trimestru nu poate fi onorată decât la prezentarea decontului trimestrial pentru penultimul trimestru.
Articolul 3
Autoritatea desemnată comunică anual Comisiei un raport de sinteză privind desfășurarea proiectelor, utilizând formularul din anexa V, prima sinteză reflectând situația de la data de 31 decembrie 1990.
Articolul 4
În principiu, datele prevăzute în anexele IV și V se transmit printr-un sistem informatizat. Comisia stabilește sistemul informatic necesar și îl pune la dispoziția fiecărei autorități desemnate. Comisia se poate, de asemenea, ocupa de furnizarea echipamentului și de specializarea unui anumit număr de persoane care vor lucra cu acest echipament.
Articolul 5
Autoritatea desemnată ia măsurile necesare pentru ca toate documentele justificative și situațiile contabile pentru fiecare proiect să fie păstrate pe o perioadă de trei ani de la data plății ultimei tranșe din subvenție.
Articolul 6
Proiectele pentru care s-a înaintat Comisiei o cerere de plată de către autoritatea intermediară, în conformitate cu Regulamentul (CEE) nr. 1685/78 al Comisiei (4), înainte de intrarea în vigoare a prezentului regulament, pot face obiectul plății unei tranșe ulterioare de către autoritatea desemnată, numai după ce FEOGA virează suma cu care participă la tranșa solicitată anterior sau după comunicarea sumei ce trebuie plătită de către autoritatea desemnată.
Articolul 7
Regulamentul (CEE) nr. 1685/78 se abrogă.
Articolul 8
Prezentul regulament intră în vigoare de la data de 1 ianuarie 1991.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 1990.